b'\n_START_ARTICLE_\nMuha (ozvezdje)\n_START_SECTION_\nZgodovina\n_START_PARAGRAPH_\nMuha je eno od 12 ozvezdij, ki jih je Petrus Plancius ustvaril po opazovanjih Pietra Dirkszoona Keyserja in Fredericka de Houtmana, ki sta odpotovala na prvi nizozemski trgovski odpravi ("Eerste Schipvaart") proti Vzhodni Indiji. De Houtman ga je vklju\xc4\x8dil v svoj katalog ju\xc5\xbenih zvezd kot\xc2\xa0De Vlieghe, "Muha".\xc2\xa0Ozvezdju so dodelili \xc5\xa1tiri zvezde: Beto Muhe za glavo, Gamo za telo, Alfo in Delto pa za levo in desno krilo.\xc2\xa0Prvi\xc4\x8d se je pojavilo na globusu s premerom 35\xc2\xa0cm iz leta 1597/8 v Amsterdamu. Izdelala sta ga Plancius in Jodocus Hondius, a je ostalo neimenovano.\xc2\xa0Prva upodobitev ozvezdja je iz Bayerjeve Uranomerie\xc2\xa0iz leta 1603,\xc2\xa0a ga je poimenoval Apis\xc2\xa0- \xc4\x8debela. To ime se je ohranilo naslednji dve stoletji. Na nebesnem globusu Willema Blaeuja iz leta 1603 je naslikana kot Kameleonov plen, saj jo sku\xc5\xa1a ujeti z iztegovanjem jezika._NEWLINE_Francoski raziskovalec in astronom Nicolas Louis de Lacaille\xc2\xa0ga je na svoji razli\xc4\x8dici nebesnega atlasa ju\xc5\xbenega neba iz leta 1756 poimenoval\xc2\xa0la Mouche ("muha"). Jean Fortin je v svojem Atlas C\xc3\xa9leste\xc2\xa0iz leta 1776\xc2\xa0ohranil francosko ime, medtem ko ga je Lacaille v revidiranem\xc2\xa0Coelum Australe Stelliferum iz leta 1763\xc2\xa0latiniziral v Musca Australis (Ju\xc5\xbena Muha) kot nasprotje opu\xc5\xa1\xc4\x8denemu ozvezdju Severne muhe iz zvezd Ovna in da se izogne zamenjevanju z ozvezdjem Apus\xc2\xa0("Rajska prica"). Je edino uradno ozvezdje, ki prikazuje \xc5\xbeu\xc5\xbeelko._NEWLINE_Ljudstvo Kalapalo iz brazilske pokrajine Mato Grosso imenuje Alfo in Beto Muhe (skupaj z Beto in Kapo Ju\xc5\xbenega kri\xc5\xbea) Kutsu anangag\xc3\xaf, kar pomeni "dvojna flavta ujede Spizaetus ornatus".\xc2\xa0Ljudstvo Wardaman iz avstralskega Severnega teritorija so videli glavne zvezde Muhe kot obredni bumerang, del Osrednje Arene - svetega obmo\xc4\x8dja okoli ozvezdja Ju\xc5\xbenega kri\xc5\xbea, ki uprizarja bitja stvarjenja in kjer se u\xc4\x8dijo obi\xc4\x8dajev svojega ljudstva; Alfa in Beta uprizarjata obredni naglavni trak, Gama in Delta pa obredni trak na rokavu.\xc2\xa0Ljudstvi Arrernte in Luritja iz osrednjega dela Avstralije sta si nebo razdelili\xc2\xa0na del vzhodno od Rimske ceste, kar je bil tabor ljudstva Arrernte, in zahodni tabor ljudsta Lritja. Zvezde Muhe, Fomalhaut, Alfo Pava ter Alfo in Beto \xc5\xbderjava si lasti pleme Arrernte.\n_START_SECTION_\nZna\xc4\x8dilnosti\n_START_PARAGRAPH_\nMuho obkro\xc5\xbeajo Ju\xc5\xbeni kri\xc5\xbe na severu, Gredelj na zahodu, Kameleon na jugu, Rajska ptica in \xc5\xa0estilo na vzhodu ter Kentaver na severovzhodu. Pokriva obmo\xc4\x8dje 138 kvadratnih stopinj oz. 0.335% no\xc4\x8dnega neba, kar ga uvr\xc5\xa1\xc4\x8da na 77. mesto med 88 sodobnimi ozvezdji. Tri\xc4\x8drkovna oznaka\xc2\xa0Mednarodne astronomske zveze iz\xc2\xa0leta 1922 je "Mus". Uradne meje ozvezdja je leta 1930 dolo\xc4\x8dil\xc2\xa0Eug\xc3\xa8ne Delporte.\xc2\xa0Opredeljene so s \xc5\xa1estkotnikom. V ekvatorskem koordinatnem sistemu le\xc5\xbeijo koordinate rektascenzije teh meja med 11\xca\xb0\xc2\xa019.3\xe1\xb5\x90 in 13\xca\xb0\xc2\xa051.1\xe1\xb5\x90, koordinate deklinacije pa med\xc2\xa0-64.64\xc2\xb0 in -75.68\xc2\xb0. Celotno ozvezdje je vidno opazovalcem ju\xc5\xbeno od zemljepisne \xc5\xa1irine\xc2\xa014\xc2\xb0N. Skupaj je v ozvezdju 62 zvezd svetlej\xc5\xa1ih od navideznega sija 6,5.'